**EGYÜTTMŰKÖDÉSI MEGÁLLAPODÁS**

amely létrejött egyrészről

a **Budapest Főváros VII. kerület Erzsébetváros Önkormányzata**

székhely: 1073 Budapest, Erzsébet körút 6.

törzsszám: 735704

adószám: 15735708-2-42

képviseli: Vattamány Zsolt polgármester

mint **Használatba adó** (a továbbiakban: **Használatba adó**),

másrészről

az **e-Mobi Elektromobilitás Nonprofit Korlátolt Felelősségű Társaság**

székhely: 1037 Budapest, Montevideo u. 2/C.

cégjegyzékszám: 01-09-281052

adószám: 25539431-2-41

képviseli: Dr. Ugron Gáspár Gábor ügyvezető

mint **Használatba vevő** (a továbbiakban: **e-Mobi Nonprofit Kft.** vagy **Használó**) között,

(a továbbiakban külön-külön „**Fél**” együtt: „**Felek**”**,** vagy „**Szerződő Felek**”) között, a mai napon, az alábbi feltételekkel:

**I. Preambulum**

1. Az elektromobilitás hazai elterjesztésével kapcsolatos egyes közfeladatokat az elektromobilitás hazai elterjesztésével kapcsolatos egyes állami feladatokról szóló **443/2017. (XII. 27.) Korm. rendelet** 1. §-ában foglalt kijelölés alapján **az e-Mobi Nonprofit Kft.** látja el. A 100% állami tulajdonban álló **e-Mobi Nonprofit Kft.** a Nemzetgazdasági Minisztériumkezdeményezésére, a kormány által az 1487/2015. (VII.21.) Kormányhatározattal elfogadott **Jedlik Ányos Terv** végrehajtására jött létre. Legfontosabb feladata, hogy az **Európai Parlament és a Tanács 2014/94EU irányelvében** előírtak kapcsán szakmailag hatékonyan támogassa az elektromobilitás hazai fejlesztését és széleskörű elterjesztését. Szerepet vállal a piaci szereplők összehangolásában, kiemelt szerepet tölt be az e-mobilitás hazai elterjedéséhez kapcsolódó közvélemény formáló feladatok megvalósításában. Ennek részeként tevékenyen részt vesz közhasználatra felajánlott elektromos töltőoszlopok közterületen, illetve közforgalom számára könnyen megközelíthető magánterületen történő telepítésében.
2. Használatba adó támogatja az elektromobilitás lakosság körében történő elterjedését, ezért jelen megállapodás keretében szándékában áll együttműködni Használóval az elektromobilitás elősegítése érdekében.

**II. Megállapodás tartalma**

1. Az e-Mobi Nonprofit Kft. a vonatkozó jogszabályok teljes körű betartása mellett elektromos töltőoszlopokat kíván telepíteni a Használatba adó tulajdonában álló ingatlan közforgalom által könnyen megközelíthető részén. Az elektromos töltőoszlopok telepítéséhez a Használatba adó ezúton is hozzájárul.
2. Felek megállapodnak, hogy Használatba adó használatba adja az alábbi koordináták alatt található, jelen Megállapodás 1. számú mellékletét képező vázrajzon pontosan megjelölt területet elektromos töltőoszlop és kiszolgáló területének működtetése céljából. Használó jogosult a használatába adott területen elektromos töltőoszlopot elhelyezni, működtetni, valamint az ehhez szükséges – az **e-Mobi Nonprofit Kft.** által készített forgalomtechnikai terv alapján kiadott forgalomtechnikai kezelői hozzájárulásban meghatározott – forgalomtechnikai jelzéseket kihelyezni.

|  |  |  |  |  |  |
| --- | --- | --- | --- | --- | --- |
| Ssz. | Cím *(irányítószám, város, utca, házszám)* | Helyrajzi szám | Területnagyság | Szélességi koordináta | Hosszúsági koordináta |
| 1. | 1077 Budapest, Rózsa utca 36. | 33960 | 25 + 1 m2 (2 db várakozóhely + töltőberendezés | 47.501407 | 19.076525 |
| 2. | 1078 Budapest, Marek József utca 40. | 33295 | 25 + 1 m2 (2 db várakozóhely + töltőberendezés | 47.507084 | 19.084235 |
| 3. | 1077 Budapest, Rózsák tere 6-7. | 33589 | 13 + 1 m2 (1 db várakozóhely + töltőberendezés) | 47.501407 | 19.076525 |
| 4. | 1078 Budapest, Nefelejcs utca 33-35. | 33155 | 13 + 1 m2 (1 db várakozóhely + töltőberendezés) | 47.504215 | 19.080667 |

1. Használatba adó a szerződés teljes hatálya alatt biztosítja, hogy a töltőoszlopok és a töltőállomás bárki számára, korlátozás nélkül hozzáférhető, a II. 15. pontban felsoroltak kivételével.
2. Használatba adó a II. 2. pontban meghatározott közterületen elhelyezett töltőoszlopok talapzata által elfoglalt terület, valamint a hozzá kapcsolódó várakozóhelyek használatát a Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet 16. § (2) bekezdés b) pontja alapján, illetve az abban foglaltak szerint, a díjmentes szolgáltatás jellegű non-profit tevékenység végzésének teljesüléséig térítésmentesen biztosítja Használó részére, valamint a töltőoszlopok mindegyike mellett a II/2. pontban meghatározottak szerint az 1. és 2. helyszínen 2-2 (azaz két-két), a 3. és 4. helyszínen 1-1 (azaz egy-egy) gépjármű részére kijelölt és fenntartott várakozóhelyet biztosít, figyelemmel arra, hogy a Használó által végzett tevékenység közösségi célt szolgál, az támogatandó, elősegíti a település lakosságának elektromobilitását. Felek megállapodnak, hogy Használó köteles gondoskodni a töltőoszlopok létesítéséhez, telepítéséhez, üzembe helyezéséhez és üzemeltetéséhez szükséges valamennyi tervezési-, engedélyeztetési- és kivitelezési eljárás megindításáról és lefolytatásáról, továbbá köteles viselni az ezzel járó költségeket, így különösen a szükségessé váló áramhálózat fejlesztésének, a mérőórák kiépítésének, valamint az útburkolat bontásának és helyreállításának költségét. Használó továbbá saját költségén telepíti és működteti a töltőoszlopokat, és viseli azok fenntartásával járó valamennyi költséget.
3. A Használó tudomásul veszi, hogy a jelen megállapodás kizárólagosan a II. 2. pontban megjelölt helyekre és töltőoszlopok elhelyezésére, illetve az ehhez kapcsolódó várakozóhelyek használatára ad számára térítésmentes terület-használati lehetőséget.
4. A telepítési munkálatokat Használó kizárólag a szükséges engedélyek és hozzájárulások birtokában kezdheti meg. A Használatba adó vállalja, hogy a töltőoszlopok telepítéséhez szükséges engedélyek megszerzéséhez minden segítséget és támogatást megad, a hálózat kiépítéséhez, a töltőállomás telepítéséhez szükséges munkaterületet biztosítja, a szükséges nyilatkozatokat, vezetékjog, valamint ahhoz kapcsolódó használati jog létesítése esetén az ingatlan-nyilvántartási bejegyzéshez szükséges engedélyt kiadja Használó részére.
5. Használó kötelezettséget vállal arra, hogy a jelen megállapodás II. 2. pontjában meghatározott területen a jelen szerződés hatályba lépését követő 60 (azaz hatvan) napon belül megkezdi a töltőoszlopok telepítéséhez szükséges hálózatfejlesztési munkák elindítását az illetékes áramszolgáltatónál, és a kiépült csatlakozási pontok átadását követő 3 (azaz három) hónapon belül üzembe helyezi a töltőoszlopokat. Amennyiben Használó a rendelkezésére álló határidőn belül töltőtelepítési kötelezettségének nem tud eleget tenni, akkor a Szerződő Felek a határidő meghosszabbítása érdekében annak lejártát megelőző 30 (azaz harminc) nappal kötelesek egymással tárgyalásokat folytatni Használó kezdeményezésére.
6. Felek rögzítik, hogy a Jedlik Ányos Terv keretében létesítendő, az elektromos járművek használatához szükséges alapvető töltő infrastruktúra telepítésével összefüggő közigazgatási hatósági ügyek kiemelt jelentőségű üggyé nyilvánításáról szóló 369/2015. (XII. 2.) Korm. rendelet alapján nincs szükség településképi eljárás lefolytatására.
7. Szerződő Felek rögzítik, hogy a Használó által telepített töltőoszlopok Használó kizárólagos tulajdonában maradnak.
8. Felek rögzítik, hogy a terület-használati hozzájárulás csak akkor érvényes, ha a Használó eleget tesz a közreműködő hatóságok, illetve jogosultak hozzájárulásában foglalt előírásoknak. Az engedélyek megszerzése a Használó kötelezettsége, amihez Használatba adó a jelen megállapodás aláírásával a tulajdonosi hozzájárulást megadja.
9. A terület-használattal járó járulékos költségek (energiadíj, esetleges tisztán tartás stb.) megfizetése Használó kötelezettsége. Ennek teljesítése érdekében Használó köteles valamennyi szükséges megállapodást megkötni és hatályban tartani.
10. Felek rögzítik, hogy Használót terheli a felelősség az általa a jelen megállapodás értelmében létesített összes berendezés biztonságáért.
11. Használó vállalja, hogy az általa telepített töltőoszlopokat a jelen megállapodás ideje alatt működőképes állapotban saját költségén fenntartja, valamint elvégzi azok karbantartását és javítását. A II. 2. pontban meghatározott közterület ügyfélforgalom számára nyitva álló területnek minősül, így a Használó által nyújtott elektromos töltőállomás üzemeltetés szolgáltatás felhasználói, illetve Használónak az üzemeltetési tevékenység ellátásához szükséges munkavállalói, megbízottai, tisztségviselői a jelen megállapodás tárgyát képező területre Használatba adó külön hozzájárulása nélkül is beléphetnek.
12. Felek rögzítik, hogy Használó a jövőben a saját tulajdonában álló elektromos gépkocsi töltőállomás üzemeltetési jogosultságát harmadik személyre átruházhatja, amely ügylet a közbeszerzésekről szóló CXLIII. törvény hatálya alá tartozhat, így az üzemeltetésre jogosult harmadik személy kiválasztására is a vonatkozó közbeszerzési szabályok szerinti kerülhet sor. A fentiekre tekintettel Felek már most rögzítik, hogy az elektromos gépkocsi töltőállomás mindenkori üzemeltetőjét Használatba adó a jelen megállapodás tárgyát képező területre az üzemeltetési szerződés teljesítése céljából köteles beengedni, illetve Használó jogosult az üzemeltetőt Használatba adó hozzájárulása nélkül is beengedni.
13. Használatba adó szavatolja, hogy a [2018.11.29.] napján lekért nem hiteles tulajdoni lap III. részében feltüntetett terheken túlmenően a használatba adott területek vonatkozásában harmadik személynek nem áll fenn olyan joga, mely Használó jelen megállapodásból eredő jogainak gyakorlását korlátozza vagy kizárja.
14. Használatba adó a II. 2. pontban meghatározott közterületeket érintő átépítésről, forgalmi rend változásról már annak tervezése során tájékoztatja, valamint a tervezési eljárásba bevonja Használót, továbbá a kivitelezés megkezdéséről Használatba adó legalább 60 nappal korábban értesíti Használót.
15. Használatba adó kötelezettséget vállal arra, hogy a töltőállomások létesítéséhez szükséges forgalomtechnikai hozzájárulás mellékletét képező tervdokumentációt előzetesen egyezteti Használatba adóval.

**III. Megállapodás hatálya**

1. Felek jelen megállapodást a hatálybalépéstől számított 10 éves határozott időre kötik, melyet a szerződő Felek egy alkalommal további 5 évre meghosszabbíthatnak.
2. Szerződő Felek kijelentik, hogy a jelen megállapodás módosítását kizárólag abban az esetben tekintik joghatályosnak, ha arra írásban, aláírásra jogosult képviselőik útján kerül sor.
3. Felek megállapodnak, hogy a határozott idő alatt a megállapodást rendes felmondással megszüntetni nem lehet. Felek megállapodnak, hogy amennyiben a területhasználat térítésmentessége bármely okból megszűnne, úgy Felek jelen megállapodás feltételeit az ok bekövetkeztétől számított 30 napon belül újra tárgyalják, mely idő alatt a területhasználat térítésmentessége fennáll. Amennyiben az újra-tárgyalás nem vezet eredményre, az Használó érdekkörében felmerült méltányolható oknak minősül, és Használó jogosult az együttműködési megállapodástól elállni és felhagyni a közterület-használattal.
4. Azonnali hatályú rendkívüli felmondásnak kizárólag súlyos szerződésszegés esetén van helye.
5. A határozott idő letelte előtt 90 nappal Felek kötelesek egyeztetni a megállapodás esetleges meghosszabbításának kérdéséről.

**IV. Felek együttműködése, kapcsolattartás**

1. Felek jelen megállapodásban foglaltak teljesítése érdekében folyamatosan együttműködnek, és egymás tevékenységét elősegítik. A sikeres teljesítés érdekében a Felek valamennyi – a megállapodást érdemben érintő – kérdésben kölcsönösen tájékoztatják egymást a megjelölt kapcsolattartókon keresztül.

Használatba adó részéről kijelölt személy a megállapodás tartalmával és teljesítésével kapcsolatos kérdésekben:

Név: Csüllög Szilvia Márta Hatósági és Ügyfélszolgálati Iroda vezetője

Levelezési cím: 1076 Budapest, Erzsébet krt. 6.

E-mail: csullog.szilvia@erzsebetvaros.hu

Telefon: +36 1 462-3280

Használatba vevő részéről kijelölt személy a megállapodás tartalmával és teljesítésével kapcsolatos kérdésekben:

Név: Iváncsik Erika

Beosztás: létesítési projektvezető

E-mail cím: ivancsik@e-mobi.hu

Tel.: 06 30-181-8484

1. Felek vállalják, hogy amennyiben a kapcsolattartásra kijelölt személyében, vagy bármely elérhetőségében változás következik be, arról haladéktalanul, írásban tájékoztatják egymást, a kapcsolattartó személy megváltozott adatainak, elérhetőségeinek megjelölésével.

**V. Titoktartás**

1. Bizalmas Információk: Mindegyik Fél beleegyezik, hogy bizalmasan kezeli és gondoskodik arról, hogy megbízottai, alkalmazottai, tisztségviselői bizalmasan kezeljék a másik Fél által átadott minden olyan információt, dokumentációt, adatokat és/vagy know-how-t, amelyeket írásban bizalmasnak minősítettek, beleértve az üzleti titoknak minősített dokumentációt és adatokat, és beleértve a Megállapodást is („Bizalmas Információ”), és nem adja át harmadik félnek, vagy nem használja fel a Bizalmas Információt, vagy annak bármely részét a másik Fél előzetes írásos hozzájárulása nélkül. Felek beleegyeznek, hogy saját szervezetükön belül olyan szintre fogják korlátozni azon személyek számát, akiknek a Bizalmas Információ átadásra kerül, ami a legminimálisabban szükséges ahhoz, hogy a jelen megállapodás szerinti kötelezettségeiket teljesíteni tudják.
2. Használó tájékoztatja Használatba adót, hogy a jelen megállapodás tárgyához illetve teljesítéséhez kapcsolódóan Használó által átadott valamennyi dokumentum, információ és tájékoztatás Bizalmas Információ titokban maradásához alapos érdeke fűződik, Használó hozzájárulása nélküli nyilvánosságra hozataluk a Használó jogos pénzügyi, gazdasági piaci érdekét sérti, veszélyezteti, így a jelen Titoktartás fejezetben rögzítetteket Szerződő Felek a megállapodás lényeges elemeként határozzák meg.
3. A Felek kötelesek biztosítani, hogy a Bizalmas Információkat megismerő harmadik felek betartsák a jelen megállapodásban foglalt titoktartási rendelkezéseket.
4. A Felek titoktartási kötelezettsége a jelen megállapodás megszűnését követően időkorlátozás nélkül fennáll.
5. A Titoktartás fejezetben rögzített korlátozások nem vonatkoznak vagy megszűnnek vonatkozni a Bizalmas Információ bármely olyan részére:
6. amely a titoktartási kötelezettség megszegésén kívül álló okokból került nyilvánosságra;
7. amely az azt megszerző Fél vagy annak megbízottja, alkalmazottja, tisztviselője, részvényese tulajdonában volt a Bizalmas Információ átadásakor;
8. amelyet a Fél jóhiszeműen megszerzett egy olyan harmadik féltől, amely jogosult volt annak átadására;
9. amelyet a vonatkozó jogszabályi vagy hatósági előírások szerint ki kellett adni, így különösen:
   1. amely az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 3. § 5. szerinti közérdekű adatnak minősül,
   2. amely az Infotv. 3. § 6. szerinti közérdekből nyilvános adatnak minősül,
   3. amelynek kiadására a Fél közigazgatási hatóság döntése, vagy – belföldi vagy nemzetközi – olyan megkeresése alapján köteles, amelynek teljesítése – a vonatkozó jogszabályi rendelkezések vagy nemzetközi viszonossági gyakorlat alapján – nem tagadható meg,
   4. amelynek kiadására a Fél bíróság döntése, vagy olyan – belföldi vagy nemzetközi – megkeresése alapján köteles, amelynek teljesítése – a vonatkozó jogszabályi rendelkezések vagy nemzetközi viszonossági gyakorlat alapján – nem tagadható meg,
   5. amelyet bíróságnak vagy hatóságnak nem minősülő harmadik személy részére a Fél bármely jogszabályi rendelkezés alapján köteles kiadni,
   6. amelyet a Fél bármely jogszabályi rendelkezés alapján köteles bármilyen felületen megjeleníteni, nyilvánosságra hozni,
   7. amelyet a Fél megbízottja, alkalmazottja vagy tisztségviselője, vagy bármely olyan természetes személy, akire jelen Titoktartási fejezet hatálya kiterjed tanúként való meghallgatása során a vonatkozó eljárási jogszabály szerint köteles feltárni,
   8. amely szükséges ahhoz, hogy a Fél, a fél megbízottja, alkalmazottja vagy tisztségviselője, vagy bármely olyan személy, akire jelen Titoktartási fejezet hatálya kiterjed, jogszabály alapján esetlegesen felmerülő feljelentési vagy egyéb bejelentési kötelezettségét teljesítse,

**VI. Vegyes rendelkezések**

1. Jelen megállapodás a Szerződő Felek aláírásával lép hatályba. Amennyiben a Felek nem egy időben írják alá a megállapodást, abban az esetben a megállapodás hatályba lépésének napja a megállapodást utoljára aláíró aláírásának napja.
2. A jelen megállapodásban nem szabályozott kérdések tekintetében a Ptk. rendelkezései az irányadóak.
3. Ha a Megállapodás egyes kikötései érvénytelenek, vagy érvénytelennek minősülnének, ezen érvénytelenség nem érinti a jelen megállapodás egészét. A megállapodás érvénytelenséggel nem érintett rendelkezései változatlanul érvényben maradnak és kikényszeríthetők. Az érvénytelen rendelkezések helyett a rendelkezéshez legközelebb álló hatályos, a Felek közötti jogviszonyra vonatkozó rendelkezést kell alkalmazni, kivéve, ha az érvénytelen vagy annak minősített rendelkezések nélkül a megállapodást a Felek egyáltalán nem kötötték volna meg.
4. Jelen megállapodás a Szerződő Felek képviselőinek aláírásának napjával lép hatályba.

Jelen megállapodás 7 (hét) oldalból és 6 (hat) fejezetből áll, melyet 1 (egy) melléklet egészít ki, illetőleg 4 (négy) eredeti példányban készült, melyekből 2-2 (két-két) példány illeti meg Használatba adót és Használót.

A Megállapodást a Szerződő Felek elolvasták, az abban foglaltakat mindenre kiterjedően megismerték, annak tartalmát, rendelkezéseit, jogkövetkezményeit közösen értelmezték, megértették, magukra nézve kifejezetten elfogadták.

Budapest, ….……………………….

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Budapest Főváros VII. kerület Erzsébetváros Önkormányzata**  **képviseli: Vattamány Zsolt polgármester**  Használatba adó képviseletében | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **e-Mobi Elektromobilitás Nonprofit Kft.**  Használó képviseletében  Dr. Ugron Gáspár Gábor  Ügyvezető Igazgató |

Ellenjegyezte:

………………………..………………….

**Dr. Gotthard Gábor jegyző**

Pénzügyi ellenjegyző:

………………………..………………….

**Fitosné Z. Zsuzsanna**

**Pénzügyi Iroda vezetője**

*Mellékletek:*

1. *számú Melléklet*